Landsholdsspillerne og Dansk Boldspil-Union er ikke blevet enige om en aftale.

DBU afviser landsholdsspillernes tilbud om en midlertidig forlængelse af den gamle aftale.

DBU betragter det som et afbud fra spillerne og vil derfor kigge efter andre spillere, der kan udtages til landsholdet.

Landsholdsaftalen afgør, hvilke vilkår spillerne stiller op under for eksempel i forbindelse med sponsorer. Den største knast i forhold til en ny landsholdsaftale omhandler de kommercielle rettigheder.

Læs også : Landsholdsspillere klar til kamp: Går med til våbenhvile med DBU

Dermed er det usikkert, om det bliver de kendte ansigter fra landsholdet, der skal spille venskabskamp mod Slovakiet den 5. september og Nations League-kampen mod Wales den 9. september.

- Vi havde en deadline klokken 18. Vi har fået den samme meddelelse fra Spillerforeningen, som et par spillere har sagt i medierne, oplyser DBU's kommunikationschef, Jakob Høyer, til Ritzau.

Han betragter spillernes udspil som et "ikke-tilbud."

- For det, som Spillerforeningen tilbyder os, er at gå tilbage til en aftale, som er udløbet, og som vi fra DBU's side har sagt, at vi ikke ønsker at forlænge, siden forhandlingerne begyndte lige efter nytår, siger han.

- Derfor må vi betragte det som et afbud, og at spillerne ikke ønsker at stille op til de to kampe, der kommer i næste uge, siger Jakob Høyer.

Læs også : Få timer fra deadline: DBU og spillerne kæmper om klare linjer

Spillere vil spille

Spillerforeningen kom kort før DBU's deadline klokken 18 med tilbuddet om at forlænge den gamle aftale, så man kunne spille kampene i næste uge.

- Vi er kommet med et udspil for at prøve at købe os tid og få spillet de her to kampe, som vi rigtig gerne vil. Jeg tror ikke, der er nogen, der ønsker det mere end os spillere, sagde Thomas Delaney, der var med til VM i Rusland og til dagligt spiller i den tyske storklub Borussia Dortmund.